b'\n_START_ARTICLE_\nSWAT\n_START_PARAGRAPH_\nSWAT-ryhm\xc3\xa4 (lyhenne sanoista Special Weapons and Tactics, suomeksi erikoisaseet ja -taktiikat) on yleisnimitys Yhdysvaltain poliisin erikoisosastoille, joita k\xc3\xa4ytet\xc3\xa4\xc3\xa4n muun muassa piiritys- ja panttivankitilanteissa._NEWLINE_Ensimm\xc3\xa4inen SWAT-ryhm\xc3\xa4 perustettiin vuonna 1968, LAPD:n alaisuuteen Delanossa, Kaliforniassa maaty\xc3\xb6l\xc3\xa4isten mellakoiden taltuttamiseen. _NEWLINE_SWAT-ryhm\xc3\xa4t ovat paikallispoliisin erikoisyksikk\xc3\xb6j\xc3\xa4. Liittovaltion poliisilla (FBI) on oma koko maassa toimiva terrorisminvastainen erikoisyksikk\xc3\xb6, FBI HRT._NEWLINE_Suomessa vastaava poliisin erikoisyksikk\xc3\xb6 on Karhu-ryhm\xc3\xa4.\n_START_SECTION_\nVarustus\n_START_PARAGRAPH_\nSWAT-ryhm\xc3\xa4n varustuksiin kuuluu erilaisiin tilanteisiin tarkoitettuja aseita. Niit\xc3\xa4 ovat muun muassa rynn\xc3\xa4kk\xc3\xb6kiv\xc3\xa4\xc3\xa4rit, konepistoolit, haulikot, karbiinit ja ryhm\xc3\xa4n tarkka-ampujilla tarkkuuskiv\xc3\xa4\xc3\xa4rit. Lis\xc3\xa4ksi SWAT-ryhm\xc3\xa4 k\xc3\xa4ytt\xc3\xa4\xc3\xa4 tarvittaessa kyynelkaasua ja sokaisukranaatteja._NEWLINE_Ryhm\xc3\xa4ll\xc3\xa4 on k\xc3\xa4yt\xc3\xb6ss\xc3\xa4 my\xc3\xb6s muita erikoisv\xc3\xa4lineit\xc3\xa4, joihin kuuluvat esimerkiksi kovat suojaliivit, erikoisvalmisteiset varsikeng\xc3\xa4t, tiirikointi/ovenmurtov\xc3\xa4lineet, panssaroidut kulkuneuvot ja l\xc3\xa4mp\xc3\xb6- ja pime\xc3\xa4n\xc3\xa4k\xc3\xb6laitteet sek\xc3\xa4 erikoispeilit, joilla he voivat katsoa vaikkapa oven alitse.\n_START_SECTION_\nAjoneuvot\n_START_PARAGRAPH_\nSWAT k\xc3\xa4ytt\xc3\xa4\xc3\xa4 erilaisia panssaroituja ajoneuvoja. Ajoneuvokantaan kuuluvat mm. ARV-ajoneuvot (Armored Rescue Vehicle, panssaroitu pelastusajoneuvo), panssaroidut rekat, bussit sek\xc3\xa4 helikopterit. Lis\xc3\xa4ksi SWAT saattaa k\xc3\xa4ytt\xc3\xa4\xc3\xa4 my\xc3\xb6s ulkomuodoltaan normaaleja ajoneuvoja. SWAT on joissakin tapauksissa k\xc3\xa4ytt\xc3\xa4nyt my\xc3\xb6s paikalla olleita satunnaisia ajoneuvoja; North Hollywoodin pankkiry\xc3\xb6st\xc3\xb6n yhteydess\xc3\xa4 vuonna 1997 SWAT otti k\xc3\xa4ytt\xc3\xb6\xc3\xb6ns\xc3\xa4 pankin oman rahankuljetusauton hakeakseen loukkaantuneita poliiseja tulen alta._NEWLINE_Kiinan Pekingiss\xc3\xa4 toimiva SWAT-tiimi k\xc3\xa4ytt\xc3\xa4\xc3\xa4 lis\xc3\xa4ksi erikoisvarusteltuja Hummer-katumaastureita.\n_START_SECTION_\nSWAT fiktiossa\n_START_PARAGRAPH_\nSWAT-ryhmien toimintaa on n\xc3\xa4hty usein erilaisissa toimintaelokuvissa ja televisiosarjoissa. Aiheesta on tehty my\xc3\xb6s pelej\xc3\xa4, joista tunnetuimpia ovat Sierran SWAT-pelisarja. Yksi tunnetuimmista SWATin elokuva-esiintymisist\xc3\xa4 tapahtui vuonna 2003 julkaistussa Clark Johnsonin elokuvassa S.W.A.T.. SWAT-joukot ovat my\xc3\xb6s mukana Mirror\xe2\x80\x99s Edge -pelin p\xc3\xa4\xc3\xa4vastustajina.'